text: मोदी और आबे के बीच यह चौथा वार्षिक शिखर सम्मेलन होगा. मंत्रालय ने एक बयान में कहा, ‘दोनों नेता अपनी ‘विशेष रणनीतिक एवं वैश्विक साझेदारी’ की रूपरेखा के तहत भारत एवं जापान के बीच बहुआयामी सहयोग में हाल में हुई प्रगति की समीक्षा करेंगे और भविष्य की अपनी दिशा तय करेंगे.’ सुरक्षा समेत कई क्षेत्रों में भारत और जापान के संबंध मजबूत हुए हैं. दोनों देशों ने पिछले सप्ताह अपनी वार्षिक सुरक्षा वार्ता में रक्षा उत्पादन के मामलों में करीबी सहयोग करने का संकल्प लिया था.